Imtella' Ottubru 16, 2021 Illejla se tittella' l-finali tal-Malta Junior Eurovision Song Contest ta' din is-sena. 12-il kantant/a llejla se juru xi jsarrfu, bit-tama li bil-ħiliet mużikali tagħhom jirnexxielhom jirrappreżentaw lil Malta fid-19-il edizzjoni tal-Junior Eurovision Song Contest li se jsir fid-19 ta' Diċembru li ġej f'Pariġi. Il-kantanti jridu jgħaddu mill-għarbiel tal-voti tal-ġurija kif ukoll mit-televoting. Nofs il-voti huma f'idejn il-ġurija, filwaqt li 50% tal-voti se jkunu f'idejn il-pubbliku. Il-pubbliku jista' jibgħat sa massimu ta' tliet sms minn kull numru tal-mowbajl, u jista' jivvota tliet darbiet għall-istess kanzunetta kif ukoll għal aktar minn silta waħda. It-televoting se jiftaħ malli jitkantaw il-kanzunetti kollha u mistenni jtul 20 minuta. Il-finali tal-Malta Junior Eurovision Song Contest se tiġi ppreżentata minn Elaine Saliba Bonnici u se tittella' mis-sala Robert Sammut fil-Furjana. Is-serata se tixxandar b'mod dirett illejla fid-9pm fuq TVM u fuq tvm.com.mt . Ara wkoll: ARA: it-12-il video mużikali li se jipparteċipaw fil-Malta Junior Eurovision Song Contest 2021